দিলীপ ঘোষ হাসছেন। দিল্লিতে বসে হয়ত হাসছেন নরেন্দ্র মোদী ও অমিত শাহও। নাগপুরে বসে আরএসএস প্রধান মোহন ভাগবতও হাসবেন এটাই স্বাভাবিক। এ হাসি প্রশান্তির। 
বাংলায় নির্বাচনী লড়াইয়ে জেতার ক্ষমতা এখনও তৈরি না হলেও, অন্য খেলার ফার্স্ট রাউন্ডে কিন্তু মমতাকে হারিয়ে দিলেন গেরুয়া শিবিরের কর্তারা। সন্মোহনী শক্তির টানেই গেরুয়া শিবিরের পাতা ফাঁদে পা দিয়ে ফেলল তৃণমূল কংগ্রেস। পূর্ণ হল ষোলো কলা।
গত বছর হঠাৎ করেই রাজ্য জুড়ে অস্ত্র হাতে রামনবমীর মিছিল করে অনেককেই অবাক করে দিয়েছিল বিজেপি-আরএসএস বাহিনী। অপ্রস্তুত হয়ে পড়েছিল শাসক দল ও প্রশাসনও। 
তার পরেই নিজের রাজনৈতিক ভাষণেও তীব্র প্রতিক্রিয়া জানিয়েছিলেন মুখ্যমন্ত্রী মমতা বন্দ্যোপাধ্যায়। বার্তা দিয়েছিলেন রাম কারও একার সম্পত্তি নয়। তাঁরাও হিন্দু দেবদেবীর পুজো করেন। ঠিক যেমন তিনি ইদ-বড়দিনে অংশ নেন। তিনি ধর্ম নিয়ে রাজনীতি বরদাস্ত করবেন না।
অথচ গত এক বছরে কিন্তু ধীরে ধীরে মমতা বিজেপি-আরএসএস-এর দেখানো সেই ধর্ম-রাজনীতির বা বিশেষ করে হিন্দু-রাজনীতির চোরাবালিতে তলিয়ে গিয়েছেন। অনেকটা যেন অবচেতনেই। 

এই বিষয়ে অন্যান্য খবর

রাজ্য নরেন্দ্র মোদীর পাতা ফাঁদেই মমতা পা দিতে বাধ্য হলেন, বদলে গেল তাঁর জীবন
রাস্তায় রাস্তায় ‘বীর হনুমানদের’ দাপট শুরু! লঙ্কাকাণ্ডের স্পষ্ট ইঙ্গিত রাজ্যে


তৃণমূল কংগ্রেস পুরোহিতদের নিয়ে সম্মেলন করেছে জেলায় জেলায়। বজরংবলীর পুজো করেছেন তৃণমূলের নেতারা। কখনও মুখ্যমন্ত্রী প্রথমবার লোকনাথ বাবার অনুষ্ঠানে গেছেন, আবার কখনও সপার্ষদ কপিলমুনির আশ্রমে পুজো দিয়েছেন।
রবিবার সেই চক্রের যেন ষোলো কলা পূর্ণ হচ্ছে। তৃণমূল এবার কোনও ভাবেই বিজেপিকে ফাঁকা মাঠ ছেড়ে দেবে না। আগেই সেই ঘোষণা হয়ে গিয়েছে। বিজেপির মতো তৃণমূলও রাজ্য জুড়ে ঘটা করে রামনবমী পালন করতে উঠে পড়ে লেগেছে। 
প্রশ্ন উঠতেই পারে, এতে বিপদের কী রয়েছে? আমাদের রাজ্যে তো সব ধর্মের উৎসব পালনের রেওয়াজ রয়েছে। রামনবমী উত্তর ভারতের উৎসব বলে তাকে দূরে সরিয়ে রাখার কোনও যুক্তি নেই। ধনতেরাস যদি বাঙালির উৎসব হয়ে ওঠে বা গণেশ পুজো যদি পাড়ায় পাড়ায় হতে পারে, তাহলে রামনবমী ঘটা করে উদযাপন করায় দোষের কী রয়েছে?
আসলে রামনবমী উদযাপনের এই রূপের মধ্যে আশঙ্কিত হওয়ার অনেকগুলি কারণ রয়েছে।
মেদিনীপুরে রামনবমীর অনুষ্ঠানে কী বললেন বিজেপি সভাপতি দিলীপ ঘোষ? শুনে নিন নীচের ভিডিওতে:
 

প্রথমত, ধর্মীয় উৎসব পালনের মধ্যে কোনও অপরাধ নেই। একটি উৎসব জনগণের স্বতস্ফূর্ত মিলনক্ষেত্র হয়ে উঠলে তা সমাজের পক্ষে ভালই। কিন্তু এই উদযাপন সাধারণ প্রক্রিয়ায় রাজ্যের মানুষের মধ্যে জনপ্রিয় হচ্ছে না। পুরোটাই হচ্ছে রাজনীতির আঙিনায়। আরও খোলসা করে বললে প্রতিযোগিতামূলক রাজনীতির রণক্ষেত্রে রামনবমীকে জনপ্রিয় করার প্রচেষ্টা চলছে। 
দ্বিতীয়ত, খুল্লামখুল্লা অস্ত্র হাতে মিছিল করার আরও একটি দিন যেন প্রতিষ্ঠা পেল পশ্চিমবঙ্গে। গেরুয়া শিবিরের ভাবটা এরকম, যে মুসলমানদের মহরম আছে তো আমাদের রামনবমী। তোরা অস্ত্র নিয়ে মহরমের দিন মিছিল করতে পারলে, আমরাও রামনবমীর দিন দেখিয়ে দিতে পারি তোদের! এই প্রতিযোগিতা আরও ভয়ঙ্কর। রামের জন্মদিনের মিছিলে দা, কাস্তে, কু়ড়ুল, তলোয়ারের কী ভূমিকা আছে  বা সেগুলি ছাড়া কেন রামের জন্মদিন পালন করা যায় না, তা বুঝতে বেশ কষ্ট হয়। 
তৃতীয়ত, ধর্ম রাজনীতির মোকাবিলা করতে গিয়ে ধর্মের চোরাবালিতে ডুবে যাওয়া রাজনৈতিক আদর্শের দীনতাকেই বেআব্রু করে দেয়। তৃণমূল তো ডুবেছেই। বামেরা যতই চেষ্টা করুক, তারাও বিকল্প সমাজনীতির ভাবনা জোরাল করে তুলে ধরতে ব্যর্থ হচ্ছে।
 মন্ত্রী ফিরহাদ হাকিম কী বললেন রামনবমী নিয়ে? শুনে নিন নীচের ভিডিওটিতে:—
 

তৃণমূলকে নিজেদের স্রোতে আনতে পেরে যারপরনাই আহ্লাদিত বিজেপি। দলের রাজ্য সভাপতি দিলীপ ঘোষ ঘোষণাই করে দিয়েছেন, ‘‘সবাই অস্ত্র নিয়ে বেরবেন। কারণ ভগবান রাম শক্তির প্রতীক।’’ একই সঙ্গে তৃণমূলের রামনবমী পালনে উচ্ছ্বসিত দিলীপ বলছেন, ‘‘এই রাক্ষসদের তাড়িয়ে রামরাজ্য প্রতিষ্ঠা করতে হবে। পশ্চিমবঙ্গের শাসকরা বুঝেছেন আর থাকা যাবে না। এবার রামের শরণে যেতে হবে।’’
তাঁরা বুঝে গিয়েছেন বাংলায় রামের নামে উন্মাদনা ‘লুফে নেওয়ার’ জন্য ক্ষেত্র প্রস্তুত হচ্ছে। মেরুকরণের রাজনীতিতে যা খুবই দরকার। আর তৃণমূল সরকার শক্ত হাতে রামনবমীর অস্ত্র মিছিল আটকাতে ব্যর্থ হয়েছে। তাই দলনেত্রীর সুরেই মন্ত্রী ফিরহাদ হাকিম যদিও বলছেন, ‘‘আইন আইনের পথে চলবে। পশ্চিমবঙ্গ মস্তান-গুন্ডাদের জায়গা নয়।’’ কিন্তু একই সঙ্গে তিনি বলছেন, ‘‘যে সব মিছিল অনেকদিন ধরে হয়ে আসছে সেগুলি হবে। তবে সবই পুলিশের অনুমতি নিয়ে করতে হবে।’’
রামনবমীর আগে থেকেই যে ভাবে রাজ্যের রাস্তায় অস্ত্র হাতে ‘রামভক্ত বীর হনুমানদের’ দাপাদাপি শুরু হয়ে গেছে, তাতে প্রশাসনিক শিথিলতা স্পষ্ট। 
উৎসব হোক। সবাই নিজের নিজের ধর্মীয় আচার অনুষ্ঠান পালন করুন। কিন্তু তা নিয়ে প্রতিযোগিতামূলক রাজনীতি ও শক্তি প্রদর্শনের আরও একটি ‘কালো দিনের’ প্রতিষ্ঠা হলে, তা বিপদের আশঙ্কাই তৈরি করে। 
মহরমে যেমন কারবালার যুদ্ধের প্রতীক হিসেবে অস্ত্র নিয়ে মিছিল করতে গিয়ে সেটা শক্তি প্রদর্শনের প্রতীক হয়ে ওঠা কাম্য নয়। তেমনই রামনবমীকে ঘিরে আরও একটি অস্ত্র মিছিলের আমদানিও কাজের কথা নয়। বিশেষত পশ্চিমবঙ্গ যখন রাজনৈতিক হিংসার জন্য বিখ্যাত।